b'\n_START_ARTICLE_\nHorsens-Juelsminde Jernbane\n_START_SECTION_\nHistorie\n_START_PARAGRAPH_\nInitiativtagerne s\xc3\xb8gte koncession i for\xc3\xa5ret 1882, og allerede 12. maj samme \xc3\xa5r var forslaget g\xc3\xa5et igennem Rigsdagen, m\xc3\xa5ske fordi der ikke blev s\xc3\xb8gt statstilskud ud over, at staten betalte halvdelen af ekspropriationsomkostningerne. Koncessionen blev udstedt 9. august 1882, og anl\xc3\xa6gget blev p\xc3\xa5begyndt i oktober samme \xc3\xa5r._NEWLINE_Havnesporet i Juelsminde blev fuldf\xc3\xb8rt i 1896.\n_START_SECTION_\nBevarede stationsbygninger\n_START_PARAGRAPH_\nBanens bygninger var tegnet af ingeni\xc3\xb8r Clausen, Horsens, og bygget af t\xc3\xb8mrermester Nielsen, R\xc3\xa5rup. De var beskedne og m\xc3\xa5tte i flere tilf\xc3\xa6lde udvides, men de fleste er bevaret. Til Juelsminde var der tegnet en pomp\xc3\xb8s bygning p\xc3\xa5 st\xc3\xb8rrelse med de st\xc3\xb8rste DSB-stationer, fordi man regnede med, at Juelsminde ville blive et stort trafikknudepunkt. Men man valgte at se tiden an og n\xc3\xb8jes med "midlertidige" tr\xc3\xa6bygninger, som kom til at fungere i hele banens levetid og f\xc3\xb8rst blev revet ned i 2001. Vesterby billetsalgssted er ogs\xc3\xa5 revet ned.\n_START_SECTION_\nDrift\n_START_PARAGRAPH_\nSelskabets aktiekapital var p\xc3\xa5 98.200 kr., men langt den st\xc3\xb8rste del af anl\xc3\xa6gsomkostningerne var finansieret med l\xc3\xa5n p\xc3\xa5 i alt 928.000 kr. Banen indtjente s\xc3\xa5 p\xc3\xa6ne overskud de f\xc3\xb8rste \xc3\xa5r, at l\xc3\xa5nene kunne indfries allerede i 1899. Fra 1930-31 var der underskud helt til banens nedl\xc3\xa6ggelse med undtagelse af 1944-47, selvom banen n\xc3\xa6sten fuldst\xc3\xa6ndigt gik over fra dampdrift til motordrift._NEWLINE_Skinnerne var i starten kraftige nok til, at alle statsbanernes godsvognstyper kunne k\xc3\xb8re p\xc3\xa5 banen, men fra omkring \xc3\xa5r 1900, hvor godsvognene var blevet tungere, m\xc3\xa5tte der tit l\xc3\xa6sses om i Horsens. _NEWLINE_Banen flyttede i 1901 sit hovedkontor fra Juelsminde til Horsens. S. Holmblad, der var driftsbestyrer fra 1897, blev ogs\xc3\xa5 driftsbestyrer for Bryrupbanen, da den blev oprettet i 1899, og for Horsens-Odder Jernbane, da den blev oprettet i 1904. Endelig overtog han ogs\xc3\xa5 posten i T\xc3\xb8rringbanen i 1924, s\xc3\xa5 alle fire privatbaner i Horsens havde samme driftsbestyrer. Nogenlunde samtidig begyndte de alle at bruge samme v\xc3\xa6rksted. Juelsmindebanen deltog ogs\xc3\xa5 i det f\xc3\xa6lles driftsselskab Horsens Privatbaner, der blev oprettet i 1951.\n_START_SECTION_\nStr\xc3\xa6kninger hvor banetrac\xc3\xa9et er bevaret\n_START_PARAGRAPH_\n1\xc2\xbd km af banens trac\xc3\xa9 er bevaret og tilg\xc3\xa6ngeligt.'